Kommissionens forordning (EF) nr. 1465/2003

af 19. august 2003

om ændring af forordning (EF) nr. 1508/2001 om handelsnormer for spiseløg

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 2200/96 af 28. oktober 1996 om den fælles markedsordning for frugt og grøntsager(1), senest ændret ved Kommissionens forordning (EF) nr. 47/2003(2), særlig artikel 2, stk. 2, og

ud fra følgende betragtninger:

(1) Der er ved Kommissionens forordning (EF) nr. 1508/2001(3), ændret ved forordning (EF) nr. 46/2003(4), fastsat handelsnormer for spiseløg, herunder vedrørende præsentation og mærkning.

(2) Pakninger med blandinger af forskelligtfarvede spiseløg finder stadig større udbredelse på markedet og imødekommer visse forbrugeres ønsker.

(3) Loyal forretningspraksis kræver, at spiseløg, der sælges i samme pakning, er af samme kvalitet. Dette nødvendiggør, at blandinger af forskelligtfarvede spiseløg er af samme kvalitet, og at de for hver farve er af samme oprindelse, sort og størrelse, når de sælges sammen i en pakning. Ved salg i sådanne pakninger bør de enkelte farver for løgene desuden angives, og det samme gælder oprindelseslandet for hver farve.

(4) Forordning (EF) nr. 1508/2001 bør derfor ændres.

(5) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Friske Frugter og Grøntsager -

UDSTEDT FØLGENDE FORORDNING:

Artikel 1

Bilaget til forordning (EF) nr. 1508/2001 affattes som bilaget til nærværende forordning.

Artikel 2

Denne forordning træder i kraft på tyvendedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 19. august 2003.

På Kommissionens vegne

Franz Fischler

Medlem af Kommissionen

(1) EFT L 297 af 21.11.1996, s. 1.

(2) EFT L 7 af 11.1.2003, s. 64.

(3) EFT L 200 af 25.7.2001, s. 14.

(4) EFT L 7 af 11.1.2003, s. 61.

BILAG

Der foretages følgende ændringer i bilaget til forordning (EF) nr. 1508/2001:

1) I afsnit V (Bestemmelser vedrørende præsentation), stk. A) (Ensartethed), affattes det andet afsnit således:

"Pakninger med et nettoindhold på ikke over tre kg kan imidlertid indeholde blandinger af forskelligtfarvede løg, hvis de er ensartede med hensyn til kvalitet og, for de enkelte farver, oprindelse, sort og størrelse."

2) Afsnit VI (Bestemmelser vedrørende mærkning), stk. B) (Produktets art) og C) (Produktets oprindelse), affattes således:

"B. Produktets art

- 'Spiseløg', hvis indholdet ikke er synligt udefra

- I tilfælde af, at pakningerne indeholder en blanding af forskelligtfarvede løg:

- 'Blandede spiseløg' eller en tilsvarende angivelse

- hvis indholdet ikke er synligt udefra, angivelse af hver enkelt af de farver løg, der findes i pakningen, og af det antal løg, der mindst findes for hver farve.

C. Produktets oprindelse

- Oprindelsesland og eventuelt produktionsområde eller national, regional eller lokal betegnelse

- I tilfælde af, at pakningerne indeholder en blanding af forskelligtfarvede løg af forskellig oprindelse, angives hvert oprindelsesland ved siden af den pågældende farve."